Silwermyn-natuurreservaat

Die Silwermyn-natuurreservaat vorm deel van die Tafelberg- Nasionale Park in Kaapstad, Suid-Afrika. Dit beslaan dele van die bergreeks van die Kaapse Skiereiland van Kalkbaaiberge tot by Constantiaberg. Hierdie gebied is 'n belangrike bewaringsgebied vir inheemse fynbos.

Ou Kaapse Weg loop deur die reservaat en verdeel dit in 'n noordelike en suidelike deel. Die Silwermyn-reservoir op die noordelike deel is gebou in 1898 om water te voorsien aan Kaapstad. Die Suid-Afrikaanse Vloot se hoofkwartier is op die lae hange van Silwermynberg.

Die laaste van die dennebome wat vroeër hier voorgekom het, is uitgehaal na 'n groot brand in die gebied in 2000. Die Silwermynrivier, wat begin in die reservaat en tot by Clovelly loop, is die enigste rivier in die Kaapse Skiereiland waarvan die hele loop nêrens deur 'n ontwikkelde gebied gaan nie.

Die gebied is gewild vir stap, piekniek en bergfietsry. Daar is sandsteengrotte in die reservaat en rotsklimroetes op Muizenberg.

 ECHELON 
Silwermyn is 'n voormalige stasie vir die versameling van inligting vir, onder andere, 'n projek genaamd ECHELON. Echelon was 'n hoogs geheime wêreldwye projek bedryf deur die Amerikaanse weermag. Die stasie is in 1969 gebou toe daar steeds groot samewerking tussen die voormalige Suid-Afrikaanse regering en die VSA was.

Silwermyn is strategies geplaas om 'n reusedeel van die Indiese en Atlantiese Oseane te dek. Dit was veral bemoeid met inligting oor Russiese skepe en duikbote.

 Foto's 
Soos gebruiklik met die Nasionale Sekuriteitsagentskap (NSA) van die VSA is daar geen bordjies of enige tekens van identifikasie by die antennes nie.

 Bronne 
 Silvermine Nature Reserve by die Engelse Wikipedia
 "National Security Agency"
 The U.S. Intelligence Community  (hoofstuk 12), Jeffrey T. Richelson, New York, Ballinger, 1989

Kategorie:Natuurreservate in die Wes-Kaap